Kudiza 19
Indi Izanvu ‘daNduñu waMaana niKashinshi’ Hiyanyi?
Henohu wudi kwakwihi nakufwa, Yesu wahanjekeli nawatumbanji twindi aPetulu, Yakoba, Yowanu niAnderi kwankankawawu. Hampinji yashimwineñayi dehi Yesu chinjikijilu chakwinza kwindi mumafuku akukuminina, wehwili lwihu lwalema nindi: ‘Indi nduñu wamaana nikashinshi, anenkuwu kudi nkaka yindi mudimu wakuhemba mukala windi, akenkaña akwetala dindi yakudya yawu hayinkelañawu hayinkelañawu, hinyi?’ (Matewu 24:3, 45; Maku 13:3, 4) Yesu wayilejeleña atumbanji twindi nindi hakwikala “nkaka,” yawu wakatonda antu akatwalekahu kuloñeshela atumbanji twindi yakudya yakuspiritu mumafuku akukuminina. Indi iwu nduñu hinyi?
Hiizanvu danyanya dawatumbanji twaYesu awayishewa. “Nduñu” amwiluka nawu Hiizanvu Dalombolaña dawaYinsahu jaYehova. Nduñu wayinkaña akwawu akwakudifukula aYehova yakudya yakuspiritu hampinji yatelela. Twashindamena haniwu nduñu washinshika kulonda yatwinkeña ‘yakudya hampinji yatelela.’—Luka 12:42.
Wahembaña amwitala daNzambi. (1 Timotewu 3:15) Yesu wenkeli nduñu mudimu walema wakuhemba kuloñesha kwaYehova kwahanu hamaseki, kuhemba maheta akuloñesha kweniku, kulombola mudimu wakushimwina nikututañisha muyipompelu yetu. Hakwila nawu yatuloñesheli yuma yitwakeñaña nawa hampinji yitwayikeñaña, ‘nduñu wamaana nikashinshi’ wahanaña yakudya yakuspiritu kuhitila munyikanda yitwazatishaña mumudimu wetu wakushimwina, nimujimpanji jahanañawu hakupompa kwachipompelu nikwamaneni.
Nduñu washinshika muloña walondelaña nsañu yalala yamuBayibolu nawa washa muchima kumudimu wamwinkawu wakushimwina nsañu yayiwahi, nawa wukweti maana hakwakamena chiwahi yuma yaKristu yahamaseki. (Yililu 10:42) Yehova nakukokola antu amavulu kwikala aYinsahu jindi nawa nakukwasha nduñu wamaana nikashinshi kuloñesha yakudya yakuspiritu yayivulu.—Isaya 60:22; 65:13.
Hinyi atondeluwu kudi Yesu kulonda adyisheña atumbanji twindi kuspiritu?
Indi nduñu wukweti maana nikashinshi munjilanyi?
kmb_Latn wol_Latn cjk_Latn cjk_Latn cjk_Latn cjk_Latn lua_Latn wol_Latn